**Leif Johan Sevland** (født 13. september 1961 på Avaldsnes på Karmøy) er en norsk næringslivsleder og tidligere politiker (H). Han var ordfører i Stavanger kommune 1995–2011. Siden 2012 er han administrerende direktør i stiftelsen Offshore Northern Seas. Fra november 2014 er han også honorær konsul for Republikken Frankrike.

Leif Johan Sevland vokste opp på Karmøy som sønn av maskinsjef Haakon Sevland (1936–) og husmor Astrid-Marie Nygaard (1939–). Han har studiekompetanse fra Kopervik videregående skole fra 1980 og samfunnsfaglig utdannelse fra Rogaland distriktshøyskole fra 1983. Han arbeidet i årene 1988–1994 ved Forus Travbane, der han var markedssjef 1988–1989 og daglig leder 1989–1994.

Han begynte sitt politiske virke i Unge Høyre, og satt som viseformann i Stavanger Unge Høyre. før han var formann i Rogaland Unge Høyre 1983–1988. Sevland var medlem av Rogaland fylkesting 1988–1999, leder i Stavanger Høyre 1989–1994 og leder i Rogaland Høyre 1994–1998. Foran stortingsvalget i 1993 forsøkte han å bli nominert på antatt sikker plass på Høyres liste, men tapte mot sittende representant Gunnar Fatland. Sevland var vararepresentant til Stortinget fra Rogaland i periodene 1985–1989 og 1993–1997, og møtte i 7 måneder i 1994/1995. Han ble innvalgt i Stavanger bystyre i 1987 og valgt til ordfører i 1995, og satt frem til han frasa seg renominasjon i 2011.

Som ordfører gjorde Sevland seg særlig bemerket som en aktiv talsmann for oljeindustrien. I løpet av hans ordførerperiode opplevde Stavanger og omegn mange nyetableringer av oljeselskaper og oljeserviceselskaper. Han har også vært styreleder i næringsselskapet Greater Stavanger. Han stod i spissen for delegasjonsreiser, først og fremst til Offshore Technology Conference i Houston, der formålet har vært å tiltrekke virksomhet til Stavanger. Han var med på å ta initiativ til World Energy Cities Partnership i midten av 1990-årene, og satt som president i organisasjonen i 9 år. Sevland ivret for byggingen av Stavanger konserthus og Norsk Oljemuseum, og byen ble utpekt til europeisk kulturhovedstad i 2008.

Referanser
----------

1. ↑   Store norske leksikon, Store norske leksikon-ID Leif\_Johan\_Sevland[Hentet fra Wikidata]
2. ↑  Hatleskog, Camilla (21. desember 2010). «Sevland blir ny ONS-direktør». NRK Rogaland. Besøkt 30. april 2014.
3. ↑  «Ambassadens liste over honorære konsuler». Republikken Frankrikes Ambassade.
4. ↑  «Sevland, Leif J. (1961-)». Stortinget. Besøkt 30. april 2014.
5. ↑  Urdal, Hilde (28. januar 2012). «Ærverdige Høyre. Stavanger Unge Høyre er 120 år». *Rogalands Avis*: 13.
6. ↑  Fremo, Anja Wendelborg (31. desember 2005). «Ti år på toppen». *Stavanger Aftenblad*: 66.  `|seksjon=` ignorert (hjelp)
7. ↑  Andersen, Atle (25. juli 2013). «Vil ikke bli oljeminister». *Stavanger Aftenblad*: 4.
8. ↑  Grande, Arne og Næss, Asgaut (27. august 1999). «Stavanger skal bli størst i vest». *Dagens Næringsliv*: 16. CS1-vedlikehold: Flere navn: forfatterliste (link)
9. ↑  Løset, Kjetil (1. september 2010). «Populær ordfører gir seg». TV 2. Besøkt 30. april 2014.
10. ↑  Stokka, Magnus (1. september 2010). «Sevland: - Rett tid å gå av på». NRK Rogaland. Besøkt 30. april 2014.

Litteratur
----------

* Lerøen, Bjørn Vidar (red.) (2011). *Lyseblå kjempe i vest og i verden. Leif Johan Sevland 50 år*. Stavanger Høyre. ISBN 8299104513.

Eksterne lenker
---------------

* (en) Leif Johan Sevland – kategori av bilder, video eller lyd på Commons Rediger på Wikidata
* (no) Leif Johan Sevland hos Stortinget Rediger på Wikidata

* (no) Leif Johan Sevland hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** Stortinget **·** VIAF **·** ISNI
 |